અઢારમી ઓક્ટોબરની એ કાળી રાત ગુલાલની આંખો સામે તરવરવા લાગી. બે દિવસ પછી મલ્હારને મળવાનો નશો વરાળ બનીને ઊડી ગયો અને છાતીના પેટાળમાં ઘગઘગતા લાવા જેવો વેદનાનો જ્વાળામુખી ખદબદવા લાગ્યો. અલ્લાદિનના ચિરાગે જાણે ગુલાલને ઊંચકીને સાત વર્ષ પાછળના કાલખંડમાં મુકી દીધી હતી. ગુલાલ અચાનક પચ્ચીસની સમજુ છોકરી મટીને અઢાર વર્ષની અલ્લડ ગર્લ બની ગઈ. ગુલાલની ખુલ્લી આંખ સામે બંધ ટીવીના એલ.ઈ.ડી સ્ક્રિન પર ભૂતકાળની થ્રીડી ઈમેજ પેશ થઈ. એ સમય, એ સંવાદો, એ વાતાવરણ, એ હવા, એ મોજ એ મસ્તી અને એ ચીસ. બધું વારાફરતી ગુલાલના બેડરૂમમાં ભજવાવા લાગ્યું. એ ભૂતકાળમાં સરી પડી.